चार दशकों से अधिक के अध्यापन काल में कक्षा में कोई और भी निगरानी कर रहा है, ऐसा कोई अनुभव नहीं हुआ। आखिर वह अध्यापक सहज भाव से कैसे पढ़ा सकता है जिसके सर पर मंत्री जी सब कुछ देख रहें हैं की तलवार सदा लटकी रहे? अध्यापक और अध्यापन, दोनों के लिए यह स्थिति अस्वीकार्य ही मानी जाएगी। यह स्थिति छात्रों और अध्यापकों की सर्जनात्मकता और नया कुछ करने की नैसर्गिक प्रवृत्तियों को भी धुंधली करेगी। किसी भी संस्था की कार्य-संस्कृति बदलने का सबसे कारगर तरीक केवल एक ही है और वह यह है कि संस्था का नेतृत्व सही व्यक्ति के पास हो एवं उसे स्वायत्तता हो।